DA Den Europæiske Unions Tidende L 268/37

EFTA-TILSYNSMYNDIGHEDENS BESLUTNING

Nr. 298/08/KOL

af 21. maj 2008

om sygdomsfrie zoner og supplerende garantier for Gyrodactylus salaris for Norge

EFTA-TILSYNSMYNDIGHEDEN HAR —

UNDER HENVISNING til aftalen om Det Europæiske Økonomiske Samarbejdsområde, i det følgende benævnt EØS-aftalen, særlig artikel 109 og protokol 1 hertil,

UNDER HENVISNING til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 hertil,

UNDER HENVISNING til den i punkt 4.1.5, kapitel I, bilag I til EØS-aftalen omhandlede retsakt,

Rådets direktiv 91/67/EØF om dyresundhedsmæssige betingelser for afsætning af akvakulturdyr og -produkter

som ændret, og særlig artikel 13 heri,

UNDER HENVISNING til den i punkt 4.2.79, kapitel I, bilag I til EØS-aftalen omhandlede retsakt,

Kommissionens beslutning 2004/453/EF af 29. april 2004 om gennemførelse af Rådets direktiv 91/67/EØF for så vidt angår foranstaltninger mod visse sygdomme hos akvakulturdyr, som ændret, og

ud fra følgende betragtninger:

Norge indgav den 8. december 2006 en anmodning i overensstemmelse med artikel 13 i Rådets direktiv 91/67/EØF til EFTA-Tilsynsmyndigheden, i det følgende benævnt »tilsynsmyndigheden«, om sygdomsfrie zoner og supplerende garantier for Gyrodactylus salaris.

De betingelser, der skal være opfyldt, for at et område eller dele af et område kan betragtes som værende fri for Gyrodactylus salaris, er anført i bilag I, kapitel I, i Kommissionens beslutning 2004/453/EF.

Norges regering blev ved brev af 30. marts 2007 (sag nr. 415801) opfordret til at give tilsynsmyndigheden bestemte oplysninger, herunder kort over de pågældende floder og afvandingsområder, i forbindelse med ansøgningen om sygdomsfrie zoner og relevante supplerende garantier vedrørende Gyrodactylus salaris.

Tilsynsmyndigheden modtog den 8. februar 2008 (sag nr. 464407) et brev fra Norge, hvor de spørgsmål, der var rejst i tidligere korrespondance, blev besvaret.

Tilsynsmyndigheden modtog pr. e-mail af 17. april 2008 (sag nr. 473856) den endelige liste over relevante afvandingsområder i Norge, som stadig anføres som Gyrodactylus salaris-positive.

Tilsynsmyndigheden har i tæt samarbejde med Kommissionen for De Europæiske Fællesskaber behandlet den norske ansøgning om sygdomsfrie zoner.

Gennemgangen viser, at med undtagelse af de afvandingsområder, der er anført i bilaget til denne beslutning, kan det norske fastland indrømmes status som fri for sygdommen Gyrodactylus salaris, og der kan gives relevante supplerende garantier som omhandlet i artikel 5 i Kommissionens beslutning 2004/453/EF.

Tilsynsmyndigheden har ved beslutning 271/08/KOL henvist sagen til EFTA-Veterinærkomitéen, der bistår tilsynsmyndigheden.

Foranstaltningerne i denne beslutning er i overensstemmelse med udtalelsen fra EFTA-Veterinærkomitéen, der bistår tilsynsmyndigheden —

VEDTAGET FØLGENDE BESLUTNING:

1. Med undtagelse af de områder, der er anført i bilaget til denne beslutning, anerkendes Norges fastland som værende fri for sygdommen Gyrodactylus salaris.

2. Levende akvakulturfisk samt æg og mælke herfra, der føres ind i det norske fastland, skal opfylde de garantier, herunder paknings- og mærkningsgarantierne og de særlige supplerende betingelser, der er fastsat i sundhedscertifikatet, som er udarbejdet i henhold til standardsundhedscertifikatet i bilag III i Kommissionens beslutning 2004/453/EF. Disse betingelser finder ikke anvendelse på æg, der føres ind i de sygdomsfri zoner med henblik på konsum.

3. Denne beslutning træder i kraft den 21. maj 2008.

4. Denne beslutning er rettet til Norge.

5. Kun den engelske udgave af denne beslutning er autentisk.

Udfærdiget i Bruxelles, den 21. maj 2008. På EFTA-Tilsynsmyndighedens vegne Per SANDERUD Formand Kristján Andri STEFÁNSSON Medlem af kollegiet